Bube su u glavi

Mnogima su bube u glavi, sto pitanja i potpitanja, izmiješane misli, znatiželja, tuga i strah.

Grizu nas iznutra, ne daju nam mira. Brine nas što nas ne bi trebalo brinuti – tuđa razmišljanja. Više se obaziremo na tuđe misli nego na svoje, važnije nam je da se drugima sviđa nešto na nama, a svoja uvjerenja ostavljamo po strani, prekrivamo ih gomilom tuđih. Nikada si nismo dovoljno dobri, cilj koji dosežemo nikada nije dovoljan, stalno ga mijenjamo i postavljamo na višu razinu. Imamo mnoštvo pitanja, znatiželjni smo, zanimaju nas stvari neprikladne za našu dob. Živčani smo i razljutimo se na sve bez razloga. Ponekad nam godi svađati se, a ponekad nemamo volje ni za što. Uz sve tu je i škola, dodatna nervoza, stres, strah i brige. Ispravljanje slabijih i trud za bolje ocjene. Te naše bube stalno žele sve više, uvijek su spremne za nove pustolovine. Vole druženja i puno smijeha s prijateljima, izlete i dane ispunjene zrakama sunca. Vole biti zaljubljene, slobodne, dobro raspoložene…

Naše bube s razlogom su u našim glavama. Mijenjat će se kako odrastamo i potruditi se da nam nikada ne bude dosadno. Nemam ništa protiv tih buba, veselim se njihovim novim zamislima.

Franka Čubek, 7. c